**Številka: 042-2/2025-17**

**Datum: 24. 4. 2025**

Državna volilna komisija (v nadaljevanju: DVK) je na podlagi 55. člena Zakona o referendumu in o ljudski iniciativi (Uradni list RS, št. 26/07 – UPB, 6/18 – odl. US, 52/20 in 30/24; v nadaljevanju ZRLI), v povezavi s 37. členom Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24; v nadaljevanju: ZVDZ), na 7. seji, dne 24. 4. 2025, sprejela

**D O P O L N I T E V S K L E P A**

**o določitvi volišč na sedežih diplomatskih predstavništev in konzulatov Republike Slovenije v tujini za glasovanje na zakonodajnem referendumu o Zakonu o dodatku k pokojnini za izjemne dosežke na področju umetnosti (ZDPIDU), ki bo 11. maja 2025**

1. Sklep Državne volilne komisije, št. 042-2/2025-15 z dne 21. 4. 2025, za izvedbo glasovanja na zakonodajnem referendumu o Zakonu o dodatku k pokojnini za izjemne dosežke na področju umetnosti (ZDPIDU), ki bo 11. 5. 2025, se na predlog Ministrstva za zunanje in evropske zadeve z dne 23. 4. 2025, **dopolni** z določitvijo volišč na sedežih naslednjih diplomatskih predstavništev in konzulatov Republike Slovenije v tujini:
2. D-31: Generalni konzulat RS v Clevelandu,
3. D-19: Generalni konzulat RS v Torontu (v prostorih Slovenskega centra),
4. D-27: Veleposlaništvo RS v Bernu,
5. D-02: Veleposlaništvo RS v Canberri,
6. D-18: Veleposlaništvo RS v Ottawi.
7. Na voliščih na diplomatskih predstavništvih in konzulatih Republike Slovenije v tujini iz prve točke tega sklepa glasujejo državljani Republike Slovenije, ki nimajo stalnega prebivališča na območju Republike Slovenije in so vpisani v posebni volilni imenik.
8. Na voliščih na diplomatskih predstavništvih in konzulatih Republike Slovenije v tujini iz prve točke tega sklepa lahko glasujejo tudi državljani Republike Slovenije, ki imajo stalno prebivališče na območju Republike Slovenije in so vpisani v splošni volilni imenik ter bodo na dan glasovanja v tujini, ker tam začasno prebivajo. O tem, da želijo glasovati na diplomatskem predstavništvu ali konzulatu Republike Slovenije v tujini, morajo pravočasno obvestiti Državno volilno komisijo.

**O b r a z l o ž i t e v:**

**A.**

1. ZRLI v 55. členu določa, da se glede vprašanj postopka izvedbe referenduma, ki s tem zakonom niso posebej urejena, smiselno uporabljajo določbe ZVDZ. DVK na podlagi prvega odstavka 37. člena ZVDZ skrbi za izvedbo glasovanja na diplomatskih predstavništvih in konzulatih Republike Slovenije v tujini, kar vključuje tudi določitev volišč. DVK določi volišča na predlog Ministrstva za zunanje in evropske zadeve (v nadaljevanju: MZEZ), kar je na 2. seji, dne 7. 4. 2025, storila s sprejetjem sklepa, št. 042-2/2025-8. Na podlagi predloga MZEZ, št. ZKO – 799/25 z dne 18. 4. 2025, je DVK na 6. seji sprejela sklep, št. 042-2/2025-15 z dne 21. 4. 2025, s katerim je iz prvotnega sklepa izvzela volišča na diplomatskih predstavništvih in konzulatih Republike Slovenije v Clevelandu, Torontu, Bernu, Canberri in Ottawi.
2. Na voliščih na diplomatskih predstavništvih in konzulatih Republike Slovenije v tujini lahko glasujejo državljani Republike Slovenije, ki nimajo stalnega prebivališča na območju Republike Slovenije in so vpisani v posebni volilni imenik (82. člen ZVDZ in 24. člen Zakona o evidenci volilne pravice).
3. Na diplomatskem predstavništvu ali konzulatu Republike Slovenije v tujini lahko glasujejo tudi volivci, ki so na dan glasovanja začasno v tujini, če to sporočijo Državni volilni komisiji najpozneje petnajst dni pred dnem glasovanja (tretji odstavek 47.a člen ZRLI).

**B.**

1. MZEZ je 23. 4. 2025 DVK posredovalo dopis s prošnjo za ponovno vzpostavitev volišč na lokacijah, ki so bile s sklepom, št. 042-2/2025-15, črtane (Cleveland, Bern, Toronto, Canberra, Ottawa), z izjemo, da je glasovanje na teh voliščih predvideno od 9. do 17. ure po lokalnem času. Izpostavili so, da so težave, s katerimi se soočajo pri sestavi volilnih odborov, posledica odločitve DVK o upoštevanju zakonske določbe, da so volišča odprta 12 ur, tj. od 7. do 19. ure.
2. DVK se je z dopisom MZEZ seznanila in sklenila, da se volišča na diplomatskih predstavništvih in konzulatih Republike Slovenije v Clevelandu, Torontu, Bernu, Canberri in Ottawi ponovno vzpostavijo.
3. Volišča na Generalnem konzulatu RS v Clevelandu, Generalnem konzulatu RS v Torontu (v prostorih Slovenskega centra), Veleposlaništvu RS v Bernu, Veleposlaništvu RS v Canberri in Veleposlaništvu RS v Ottawi se zaradi izjemnih objektivnih okoliščin lahko odprejo ob 9. uri in zaprejo ob 17. uri po lokalnem času.

**C.**

1. DVK je sprejela ta sklep na podlagi 37. člena ZVDZ, 55. člena ZRLI in 46. člena Poslovnika DVK (Uradni list RS, št. 10/20). Za sklep so glasovali predsednik Peter Golob, člana Mitja Šuligoj, Terezija Trupi in namestnik člana dr. Mirko Pečarič. Proti sklepu sta glasovala člana Marjan Jarkovič in Mitja Breznik.

Peter Golob

predsednik